Hesekiele 36 | Beibele Inthaneteng | Phetolelo ya Lefase le Lefsa
36 “Ge e le wena morwa wa motho, porofeta mabapi le dithaba tša Isiraele o re: ‘Lena dithaba tša Isiraele,+ ekwang lentšu la Jehofa. 2 Se ke seo Mmuši Morena Jehofa a se boletšego: “Ka ge lenaba le itše go lena:+ ‘Kgonee! Le mafelo a phagamego a mehleng ya bogologolo,+ re a tšere gore e be a rena!’”’+ 3 “Ka gona porofeta o re: ‘Se ke seo Mmuši Morena Jehofa a se boletšego: “Ka lona lebaka la ge naga e fetogile lešope+ gomme lena ba lekile go le loma go tšwa mathokong ohle,+ e le gore le fetoge leruo la mašaledi a ditšhaba+ gomme le tšwele pele le gobošwa ka leleme+ e bile batho ba le bolela gampe,+ 4 gona lena dithaba tša Isiraele,+ ekwang lentšu la Mmuši Morena Jehofa! Se ke seo Mmuši Morena Jehofa a se boditšego dithaba le meboto, melapo le meedi, mafelo a šwalalanego ao e bego e le mašope+ gotee le metse e tlogetšwego gore e hulwe le go ba sekwero go mašaledi a ditšhaba tše di ba dikologilego;+ 5 ka gona se ke seo Mmuši Morena Jehofa a se boletšego: ‘Ke tla bolela le mašaledi a ditšhaba le Edomo ka moka+ ga yona ke tuka bogale,+ bona bao ba iphilego naga ya ka ba tletše lethabo dipelong tša bona+ e bile ba na le dikwero meoyeng ya bona,+ e le gore ba e hule ka baka la mafulo a yona.’”’+ 6 “Ka gona porofeta mabapi le mmu wa Isiraele, o botše dithaba le meboto, melapo le meedi o re: ‘Se ke seo Mmuši Morena Jehofa a se boletšego: “Bonang! Nna ke tla bolela ka phišego e bile ke befetšwe, ka gobane le rwele kgobošo ya ditšhaba.”’+ 7 “Ka gona se ke seo Mmuši Morena Jehofa a se boletšego: ‘Nna ke enne+ ka go emiša seatla sa ka gore tšona ditšhaba tše di le dikologilego di tla rwala kgobošo ya tšona.+ 8 Ge e le lena dithaba tša Isiraele, le tla tšweletša makalana la ba la enyetša batho ba ka ba Isiraele+ dienywa, gobane ba kgauswi le go boa.+ 9 Bjale ke nna yo ke a le thekga, ke tla retologela go lena,+ la lengwa gomme mo go lena gwa bjalwa peu.+ 10 Ke tla le atišetša batho, lena ka moka ba ntlo ya Isiraele,+ metse e tla ba le badudi+ gomme mafelo a šwalalantšwego ona a tla agwa lefsa.+ 11 Ee, ke tla le atišetša batho le diphoofolo.+ Ba tla ata ba ntšifala, diphoofolo le tšona tša ba bjalo. Ke tla dira gore le dulwe go etša pele+ e bile ke tla le direla botse bjo bo fetago bja mathomong;+ ke moo le tlago go tseba gore ke nna Jehofa.+ 12 Ke tla dira gore batho ba sepele godimo ga lena, gaešita le batho ba ka ba Isiraele. Ba tla le tšea+ gomme la ba bohwa bja bona,+ la se sa ba lobiša+ bana ba bangwe gape.’” 13 “Se ke seo Mmuši Morena Jehofa a se boletšego: ‘Ka baka la ge go na le bao ba rego go lena: “Lena le ja batho, le fetogile naga yeo e lobišago ditšhaba tša yona bana,”’+ 14 ‘ka gona le ka se sa ja batho,+ e bile le ka se sa lobiša ditšhaba tša lena bana,’+ o re’alo Mmuši Morena Jehofa. 15 ‘Nka se sa dira gore go kwewe ditšhaba di bolela ka lenyatšo ka lena,+ le ka se sa gobošwa ke merafo,+ e bile le ka se sa dira gore ditšhaba tša lena di kgopše,’ o re’alo Mmuši Morena Jehofa.” 16 Lentšu la Jehofa la tšwela pele la ntlela, la re: 17 “Morwa wa motho, ba ntlo ya Isiraele ba be ba dula mmung wa bona gomme ba dula ba o šilafatša ka ditsela tša bona le ditiro tša bona.+ Tsela ya bona pele ga ka e swana le go se hlweke ga nakong ya ge mosadi a bona kgwedi.+ 18 Nna ka tšhollela pefelo ya ka godimo ga bona ka baka la madi ao ba a tšholotšego mo nageng,+ yona naga yeo ba e šilafaditšego ka medingwana ya bona e šišimišago.*+ 19 Ka ba gašanya le ditšhaba, moo ba ilego ba tšitlana le dinaga.+ Ka ba ahlola go ya ka ditsela tša bona le ditiro tša bona.+ 20 Ba ya ditšhabeng tšeo ba ilego go tšona, gomme batho ba goboša leina la ka le lekgethwa+ ka go bolela ka bona gore: ‘Ba ke batho ba Jehofa, ba tšwa nageng ya gagwe.’+ 21 Ke tla šokela leina la ka le lekgethwa leo ba ntlo ya Isiraele ba le gobošitšego ditšhabeng tšeo ba ilego go tšona.”+ 22 “Ka gona botša ba ntlo ya Isiraele o re: ‘Se ke seo Mmuši Morena Jehofa a se boletšego: “Lena ba ntlo ya Isiraele, ga ke dire se ka baka la lena, eupša ke se dira ka baka la leina la ka le lekgethwa leo le le gobošitšego ditšhabeng tšeo le ilego go tšona.”’+ 23 ‘Ke tla kgethagatša leina la ka le legolo+ leo le gobošitšwego ditšhabeng, leo le le gobošitšego gare ga tšona; ge ke kgethagatšwa gare ga lena pele ga mahlo a tšona,+ ke moo ditšhaba di tlago go tseba gore ke nna Jehofa,’+ o re’alo Mmuši Morena Jehofa. 24 ‘Ke tla le ntšha ditšhabeng ka le kgoboketša go tšwa dinageng ka moka gomme ka le tliša mmung wa lena.+ 25 Ke tla le fokela ka meetse a hlwekilego gomme la hlweka;+ ke tla le hlwekiša ditšhileng tša lena+ ka moka le go medingwana ya lena ka moka e šišimišago.+ 26 Ke tla le nea pelo e mpsha,+ ka tsenya moya o mofsa ka gare ga lena,+ ka ntšha pelo ya leswika nameng ya lena gomme ka le nea pelo ya nama.+ 27 Ke tla tsenya moya wa ka ka go lena,+ ka gata mogato e le gore le sepele ka ditaelo tša ka,+ gomme le tla boloka dikahlolo tša ka la ba la di phetha.+ 28 Le tla dula nageng yeo ke e neilego borakgolokhukhu ba lena,+ le tla ba batho ba ka gomme nna ka ba Modimo wa lena.’+ 29 “‘Ke tla le phološa ditšhileng tša lena ka moka,+ ka bitša mabele ka ba ka a atiša, gomme ka dira gore le se ke la bolawa ke tlala.+ 30 Ke tla atiša dienywa tša dihlare le puno mašemong, e le gore le se sa gobošwa ke ditšhaba ka baka la tlala.+ 31 Le tla gopola ditsela tša lena tše mpe le ditiro tša lena tšeo di bego di sa loka,+ la itšhišingwa ka baka la melato ya lena le ka baka la dilo tša lena tše di šišimišago.+ 32 Tsebang gore ga ke dire se ka baka la lena,’+ o re’alo Mmuši Morena Jehofa. ‘Lena ba ntlo ya Isiraele, hlabjang ke dihlong le be le inyatše ka baka la ditsela tša lena.’+ 33 “Se ke seo Mmuši Morena Jehofa a se boletšego: ‘Mohlang ke le hlwekiša melatong ya lena ka moka ke tla dira le gore metse e be le badudi+ gomme mafelo a šwalalantšwego a tla agwa lefsa.+ 34 Naga yeo e bego e le lešope yona e tla lengwa, le ge e be e le lešope pele ga mahlo a mofeti yo mongwe le yo mongwe wa tsela.+ 35 Batho ba tla re: “Naga yela e bego e le lešope e bjalo ka serapa sa Edene,+ metse ye e bego e senyegile, e le mašope e bile e phušotšwe, bjale e šireleditšwe; e dulwa ke batho.”+ 36 Ditšhaba tšeo di go dikologilego tšeo di tlago go šala di le gona di tla tseba gore nna Jehofa ke agile dilo tše di bego di phušotšwe+ gomme ke bjetše mo e bego e le mašope. Nna Jehofa ke boletše e bile ke dirile tšeo.’+ 37 “Se ke seo Mmuši Morena Jehofa a se boletšego: ‘Se ke seo ke tla dirago gore ba ntlo ya Isiraele ba ntsomele sona gore ke ba direle sona:+ Ke tla ba atiša bjalo ka mohlape.+ 38 Metse yeo e bego e senyegile e tla tlala ka batho go etša lešaba la bakgethwa le go etša mohlape+ wa Jerusalema dinakong tša menyanya ya wona;+ ke moo batho ba tlago go tseba gore ke nna Jehofa.’”